ZAPISNIK

40. sjednice Vijeća Mjesnog odbora Trnovčica,

održane 23. rujna 2024.

u prostorijama mjesne samouprave Trnovčica, Trnovčica 2a

s početkom u 18,00 sati

NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.

Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.

Predsjednik konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 40. sjednicu Vijeća Mjesnog odbora Trnovčica.

Bez rasprave, jednoglasno (7 „za“) Vijeće prihvaća tekst zapisnika 39. sjednice, održane 6. kolovoza 2024., bez izmjena.

Predsjednik daje na glasovanje dnevni red koji je upućen uz poziv za 40. sjednicu Vijeća Mjesnog odbora Trnovčica, dopunjen s dodatnim točkama dnevnog reda, nakon čega je predloženi dnevni red, jednoglasno prihvaćen (7 „za“) i glasi:

DNEVNI RED

1. Prijedlog Odluke o izmjeni Poslovnika o radu Vijeća Mjesnog odbora Trnovčica – donošenje;

2. Prijedlozi Vijeća Mjesnog odbora Trnovčica za Program građenja komunalne infrastrukture na području Grada Zagreba u 2025. - donošenje zaključka;

3. Prijedlozi Vijeća Mjesnog odbora Trnovčica za Program održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2025.- donošenje zaključka;

4. Prijedlog prioriteta ulica za Izvedbeni program Zimske službe 2024/25. – donošenje zaključka;

5. Prijedlog lokacija za postavljanje spremnika za sol – donošenje zaključka;

6. Plan potreba za aktivnostima, programima i projektima unapređenja kvalitete života u 2025. – donošenje zaključka;

7. Zahtjev za povremeno korištenje prostora mjesne samouprave, Trnovčica 1a – donošenje zaključka;

a) SRD FRIK

b) Plesni studio „Step by step“

8. Prijedlog za rješavanje prometne problematike na križanju ulica Anđela Nuića i Josipa Stadlera – donošenje zaključka;

9. Prijedlog za postavljanje uspornika prometa i dodatne prometne signalizacije u Ulici Krotovica u blizini Osnovne škole Antuna Branka Šimića – donošenje zaključka;

10. Prijedlog za postavljanje uspornika prometa i dodatnu prometnu signalizaciju u Ulici Julijana Jelenića – donošenje zaključka;

11. Prijedlog lokacija za božićno ukrašavanje na području Mjesnog odbora Trnovčica – donošenje zaključka;

12. Pitanja, prijedlozi i odgovori.

Ad 1.	Prijedlog Odluke o izmjeni Poslovnika o radu Vijeća Mjesnog odbora Trnovčica

Predsjednik usmeno informira članove Vijeća o predmetu rasprave i odlučivanja te navodi kako je predmetna izmjena Odluke inicirana od strane nadležnog tijela Grada Zagreba.

U raspravi sudjeluju svi nazočni članovi Vijeća.

Vijeće jednoglasno (7 „za“) donosi

ODLUKU

o izmjeni Poslovnika o radu Vijeća Mjesnog odbora Trnovčica

Članak 1.

U Poslovniku o radu Vijeća Mjesnog odbora Trnovčica, donesenog na 23. sjednici, 26. travnja 2023., u članku 40. stavak 2. mijenja se i glasi:

„Poziv za sjednicu dostavlja se članovima Vijeća najkasnije tri dana prije održavanja sjednice, osim u slučajevima kada se odlučuje o izboru predsjednika i potpredsjednika Vijeća, mandatnim pitanjima, Financijskom planu, prioritetima za Plan komunalnih aktivnosti, Planu malih komunalnih akcija Mjesnog odbora i Planu potreba, kada se poziv za sjednicu dostavlja članovima Vijeća najkasnije sedam dana prije održavanja sjednice.“.

Članak 2.

Ova odluka stupa na snagu osmoga dana od dana objave na oglasnoj ploči u sjedištu Mjesnog odbora.

OBRAZLOŽENJE

Odluke o izmjeni Poslovnika o radu Vijeća Mjesnog odbora Trnovčica

Na području Grada Zagreba osnivaju se gradske četvrti i mjesni odbori kao oblici mjesne samouprave putem kojih građani sudjeluju u odlučivanju o poslovima iz samoupravnog djelokruga i lokalnim poslovima koji neposredno i svakodnevno utječu na njihov život i rad.

Mjesni odbori imaju poslovnik, kojim u skladu sa zakonom, Statutom Grada Zagreba, Pravilima Mjesnog odbora, uređuju unutarnje ustrojstvo i način rada vijeća, a osobito konstituiranje Vijeća, početak mandata i obnašanje dužnosti člana vijeća, mirovanje i prestanak mandata člana Vijeća, izbor, razrješenje i pitanje povjerenja predsjedniku i potpredsjedniku vijeća, prava i dužnosti predsjednika, potpredsjednika i članova Vijeća te način njihova ostvarivanja, postupak donošenja akata Vijeća, sjednica Vijeća, radna tijela Vijeća, javnost rada Vijeća, postupak promjene Poslovnika o radu Vijeća i obavljanje stručnih, administrativnih i drugih poslova za Vijeće.

Vijeće Mjesnog odbora Trnovčica donijelo je, na 23. sjednici, 26. travnja 2023. Poslovnik o radu Vijeća Mjesnog odbora Poljanice, koji je objavljen dana 26. travnja 2023. na oglasnoj ploči u sjedištu Mjesnog odbora i stupio na snagu osmoga dana od dana objave na oglasnoj ploči.

Gradski ured za unutarnju reviziju i kontrolu proveo je u prvom kvartalu 2024. godine reviziju rada službenika izvan radnog vremena, a što se odnosilo na rad službenika Područnih odsjeka Odjela za rad tijela mjesne samouprave kojima je u opisu poslova rad s tijelima mjesne samouprave. U okviru revizijskog izvješća izradio je tri preporuke, među kojima i preporuku da se izvrši izmjena Poslovnika o radu vijeća gradskih četvrti i vijeća mjesnih odbora na način da se propiše obveza da se pozivi za sjednice šalju najkasnije sedam dana prije sjednice te osigurati da su službenici koji trebaju prisustvovati sjednici pravovremeno, najmanje sedam dana prije sjednice, obaviješteni o datumu, satu početka i trajanju sjednice, što je sukladno Kolektivnom ugovoru i Zakonu o radu, budući da je kao najveća prepreka za sudjelovanje službenika na sjednicama, kao djelatnicima upravnog tijela nadležnog za poslove mjesne samouprave koji obavljaju stručne, administrativne, tehničke i druge poslove za Vijeće, prepoznat kratak rok za sazivanje sjednica. S obzirom da je trenutna obaveza u Poslovnicima o radu vijeća mjesnih odbora sazivanje svih sjednica najkasnije tri dana prije održavanja sjednice, bilo je potrebno uskladiti navedeni rok s važećim zakonskim propisima, odnosno na način da se poziv za sjednicu dostavlja članovima Vijeća najkasnije tri dana prije održavanja sjednice, osim u slučajevima kada se odlučuje o izboru predsjednika i potpredsjednika Vijeća, mandatnim pitanjima, Financijskom planu, prioritetima za Plan komunalnih aktivnosti, Planu malih komunalnih akcija Mjesnog odbora i Planu potreba, kada se poziv za sjednicu dostavlja članovima Vijeća najkasnije sedam dana prije održavanja sjednice.

Slijedom iznijetog, izvršena je predmetna izmjena Poslovnika o radu Vijeća Mjesnog odbora Trnovčica, na način da je Vijeće Mjesnog odbora Trnovčica donijelo, na 40. sjednici dana 23. rujna 2024. Odluku o izmjeni Poslovnika o radu Vijeća Mjesnog odbora Trnovčica.

Člankom 28. stavkom 2. Poslovnika propisano da Vijeće odlukom mijenja i dopunjuje Pravila Mjesnog odbora i Poslovnik o radu Vijeća.

Člankom 74. stavkom 4. Poslovnika propisano je da ako je promjena Poslovnika potrebna radi usklađenja sa zakonom, Statutom Grada Zagreba i gradskim odlukama, prijedlog za promjenu Poslovnika mogu dati gradonačelnik i/ili predsjednik Vijeća.

Člankom 76. stavkom 2. Poslovnika propisano je da ako se Poslovnik mijenja i dopunjuje radi usklađivanja sa zakonom, Statutom Grada Zagreba ili gradskim odlukama ne provodi se prethodna rasprava.

Sukladno navedenom, temeljem članka 99. stavka 1. točke 6. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22) Vijeće Mjesnog odbora Trnovčica donijelo je na 40. sjednici 23. rujna 2024. Odluku o izmjeni Poslovnika o radu Vijeća Mjesnog odbora Trnovčica, kao u prilogu, a koja stupa na snagu osmoga dana od dana objave na oglasnoj ploči u sjedištu Mjesnog odbora.

Ad 2.	Prijedlozi Vijeća Mjesnog odbora Trnovčica za Program građenja komunalne infrastrukture na području Grada Zagreba u 2025.

Predsjednik usmeno informira članove Vijeća o predmetu rasprave i odlučivanja.

U raspravi sudjeluju svi nazočni članovi Vijeća.

Vijeće jednoglasno (7 „za“) donosi

ZAKLJUČAK

Predlaže se u Program građenja komunalne infrastrukture na području Grada Zagreba u 2024. uvrstiti izvođenje sljedećih radova:

Ulica Trutina – rekonstrukcija, novi sloj asfalta

Ulica II. Retkošica, k.č. 4382, k.o. Dubrava – 130 m, asfaltiranje – projektiranje i gradnja

Ulica II. Retkošica, k.č. 4388/1, k.o. Dubrava, 130 m, parkiralište – projektiranje i gradnja

Ulica Ivana Zovka (od Ulice Josipa Stadlera do Prominske ulice) – k.č. 2655/293, 2655/292 i 2655/287, sve k.o. Dubrava – 250 m, JPP – parkiralište, gradnja

Križanje ulica Anđela Nuića s Dubečkom i Branovečinom – postavljanje uzdignute plohe

Spoj Parka poginulih dragovoljaca Domovinskog rata Trnovčice sa ulicama I.Poljaka, Vugrinka, Tomaševa, Puklavčeva, Trutina – postavljanje zaštitnih prometnih stupića

Tomaševa ulica – rekonstrukcija, novi sloj asfalta

Florićeva ulica – rekonstrukcija, novi sloj asfalta

Kopčeva ulica (povezuje Dragišićevu i Stadlerovu ulicu) – rekonstrukcija, novi sloj asfalta

Ulica Jurja Dragišića – rekonstrukcija, novi sloj asfalta

Košarkaško igralište u Ulici Jurja Dragišića, rekonstrukcija sloja asfalta i iscrtavanje linija

izgradnja Ulice Rudolfa Kolaka u dijelu gdje bi se spojila s ulicom Klin i Dubečkom ulicom – 700 m, izgradnja cjelovite komunalne infrastrukture za produženje navedene ulice – projektiranje i gradnja

zaštitna mreža na nogometnom igralištu između ulice Klin i ulice Trnovčica

parkiralište uz ulicu Klin od ulice Krotovica do ulice Trnovčica, k.č. 2802/3, k.o. Dubrava – 320 m, parkiralište – projektiranje i gradnja (uz prethodno izmještanje biciklističke staze sa istočnog dijela kolnika ulice klin na pješačku stazu uz ulicu Klin)

izgradnja javnog zdenca s pitkom vodom kod „street workout“ parka kraj OŠ A.B.Šimića

Ulica Krotovica do ulice Vugrinka – gradnja biciklističke staze

Uz potok Trnava - gradnja biciklističke staze

Trnovčica 2a, k.č. 2728/1, k.o. Dubrava – izgradnja novog objekta mjesne samouprave u Trnovčici – po prijedlogu stručnjaka; objekt javne namjene – projektiranje i gradnja

Ad 3. Prijedlozi Vijeća Mjesnog odbora Trnovčica za Program održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2025.

Predsjednik usmeno informira članove Vijeća o predmetu rasprave i odlučivanja.

U raspravi sudjeluju svi nazočni članovi Vijeća.

Vijeće jednoglasno (7 „za“) donosi

ZAKLJUČAK

Predlaže se u Program održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2025. uvrstiti izvođenje sljedećih radova:

Izgradnja javnog zdenca s pitkom vodom kod "street workout" parka kraj Osnovne škole ANTUNA BRANKA ŠIMIĆA u Trnovčici, k.o. Dubrava, k.č.br. 4363/1

Ulica Trutina, k.o. Dubrava, k.č.br. 2680/289

Zaštitna mreža na nogometnom igralištu između ulice Klin i ulice Trnovčica, k.o Dubrava, k.č.br. 2801 – projektiranje i gradnja

Ulica Klin u dodiru s Ulicom Novoselski odvojak XI, obilježeni pješački prijelaz, k.o. Dubrava, kčbr. 2802/3 – gradnja

Spoj Parka poginulih dragovoljaca Domovinskog rata Trnovčice sa ulicama Izidora Poljaka,Vugrinka,Tomaševa, Puklavčeva, Trutina, k.o. Dubrava, kčbr. 2613 – postavljanje prometnih zaštitnih stupića

Ulica Tomaševa, k.o. Dubrava, kčbr. 2680/293 - rekonstrukcija

Ulica Jurja Dragišića, k.o. Dubrava, kčbr. 2680/288 - rekonstrukcija

Florićeva ulica, k.o. Dubrava, kčbr. 2680/293 -rekonstrukcija

Kopčeva ulica (ulica koja povezuje Dragišićevu i Stadlerovu ulicu), k.o. Dubrava, kčbr. 2680/287 – rekonstrukcija i postavljanje zaštitnih stupića

Košarkaško igralište u Ulici Jurja Dragišića, k.o. Dubrava, kčbr. 2680/296 - rekonstrukcija

Zaštitna ograda na mostovima u Ulici Klin i u Ulici Trnovčica, ugradnja dodatnih metalnih prečki na ogradi koje će povećati sigurnost djece prilikom kretanja uz sada postojeću ogradu koja se sastoji samo od metalnog okvira bez ikakvih dodatnih prečki što značajno ugrožava sigurnost djece i ogroman je rizik od pada djece s visine u potok, k.o. Dubrava, kčbr. 9600/21

Uzdignute plohe odnosno regulacija prometa na križanju ulica Branovečina, Dubečka i Anđela Nuića, k.o. Dubrava, kčbr. 2659

Ad 4. Prijedlog prioriteta ulica za Izvedbeni program Zimske službe 2024/25.

Predsjednik uvodno obrazlaže temu.

Svi članovi Vijeća sudjeluju u raspravi.

Vijeće jednoglasno (7 „za“) donosi

ZAKLJUČAK

Vijeće predlaže pojačano čišćenje u zimskim uvjetima sljedećih ulica na području Mjesnog odbora Trnovčica: Ulica Klin, Ulica Trnovčica, Ulica Josipa Stadlera, Ulica Anđela Nuića kojima prometuju vozila javnog gradskog prijevoza te prilaznih ulica prema Župnoj crkvi Marije Majke Crkve i svetog Maksimilijana Kolbea, zatim prema zgradi Mjesne samouprave u Trnovčici i prema Osnovnoj školi Antuna Branka Šimića i to sljedećih ulica: Trnovčica, Julijana Jelenića, Florićeva, Tomaševa, Krotovica i Pavla Papića.

Ad 5. Prijedlog lokacija za postavljanje spremnika za sol

Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno (7 „za“) donosi

ZAKLJUČAK

Predlaže se postavljanje spremnika za sol na sljedećim lokacijama:

- na svim autobusnim stanicama na području Mjesnog odbora Trnovčica i to u Ulici Trnovčica i Ulici Josipa Stadlera te kod Župne crkve Marije Majke Crkve i svetog Maksimilijana Kolbea, zatim kod objekta mjesne samouprave u Trnovčici, Trnovčica 2a i kod Osnovne škole Antuna Branka Šimića, Krotovica 15.

Ad 6. Plan potreba za aktivnostima, programima i projektima unapređenja kvalitete života u 2025.

Predsjednik usmeno informira članove Vijeća o predmetu rasprave i odlučivanja. Naime, Vijeće Mjesnog odbora Trnovčica zaprimilo je još u 2023. godini dopis Grada Zagreba, Gradskog ureda za mjesnu samoupravu, promet, civilnu zaštitu i sigurnost, KLASA: 024-08/23-991/20, URBROJ: 251-13-10/001-23-7 od 28. rujna 2023. godine, u kojem se navodi potreba donošenja Plana potreba za aktivnostima, programima i projektima unapređenja kvalitete života građana, u kojem se, između ostalog navodi: „Namjera je da ovi planovi zažive od 1. siječnja 2024. na način da vijeća osiguraju sredstva te predlože provođenje određenih programa i aktivnosti, a koje bi se realizirale putem javne nabave ovog Ureda. Također, naš Ured će pripremiti pregled aktivnosti koje se mogu financirati u sklopu Plana potreba te ćemo ih kroz mjesec dana također poslati svim vijećima. Naglašavamo da će se za aktivnosti iz Plana potreba obavezno vršiti javna nabava te da se ta sredstva ni u kojem slučaju ne mogu dodjeljivati drugim pravnim osobama (udruge, sportska društva i sl.), ali je s njima moguće i poželjno suorganizirati planirane aktivnosti. Na sastanku s predstavnicima nadležnih ureda dogovoreno je da će vam kroz mjesec dana dostaviti vlastite programe i planove u kojima bi mogla sudjelovati i mjesna samouprava te vam na taj način pomoći da prvi put donesete plan.“. Predsjednik Vijeća konstatira zajedno sa svim vijećnicima kako do trenutka održavanja ove sjednice, Vijeće Mjesnog odbora Trnovčica nije zaprimilo prethodno navedeni pregled aktivnosti koje se mogu financirati u sklopu Plana potreba te slijedom navedenog ne može preuzimati odgovornost za planiranje financijskih sredstava u Proračunu Grada Zagreba za 2025. godinu te poslije i za provedbu Plana potreba za aktivnostima, programima i projektima unapređenja kvalitete života građana, jer se radi o preuzimanju odgovornosti za nešto o čemu Vijeće Mjesnog odbora Trnovčica nema pouzdane informacije, već se radi samo o proizvoljnim nedovoljno transparentnim konstrukcijama u navedenom dopisu Gradskog ureda za mjesnu samoupravu, promet, civilnu zaštitu i sigurnost, za tako ozbiljne programe koje proizvode značajnije financijske učinke. Osim toga u istom dopisu se navodi, između ostaloga: „Sva vijeća samostalno donose odluku žele li donijeti plan i hoće li ga financirati u maksimalnom ili manjem iznosu. Sredstva za ovu namjenu osigurati će se jednakim smanjenjem sredstava za plan komunalnih aktivnosti gradske četvrti“, što ovo Vijeće smatra nedopustivim i neprihvatljivim, jer se ionako svi planovi komunalnih aktivnosti gradske četvrti, nedovoljno izvršavaju s postojećim financijskim sredstvima te bi dodatno umanjivanje iznosa tih sredstava za ove namjene još dodatno pogoršalo položaj Gradske četvrti Gornja Dubrava, a posljedično i Mjesnog odbora Trnovčica, koji imaju i previše potreba, zbog neizvršavanja dosadašnjih planova komunalnih aktivnosti, a stanje komunalne infrastrukture na području cijele Gradske četvrti Gornja Dubrava je uistinu loše i zahtijeva znatno povećanje financijskih sredstava, a ne umanjenje istih sredstava, što se upravo ovim proizvoljnim postupcima navedenog gradskog ureda čini. Stoga u ovom trenutku Vijeće Mjesnog odbora Trnovčica nije u mogućnosti prihvatiti obveze za koje ne može sa sigurnošću osigurati transparentnost i zakonitost postupanja s financijskim sredstvima Grada Zagreba.

ZAKLJUČAK

Vijeće Mjesnog odbora Trnovčica ne planira koristiti sredstva s osnova Plana potreba za aktivnostima, programima i projektima unapređenja kvalitete života u 2025.

Ad 7. Zahtjevi za povremeno korištenje prostora mjesne samouprave, Trnovčica 1a

Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno (7 „za“) donosi

ZAKLJUČAK

o davanju na povremeno korištenje prostora mjesne samouprave bez naknade

Vijeće Mjesnog odbora Trnovčica odobrava povremeno korištenje prostora u objektu mjesne samouprave, Trnovčica 2a, SRD „FRIK“ – utorkom i četvrtkom od 18,00 do 22,00 sata (dvorana).

Prostor iz točke 1. ovog Zaključka koristit će navedeni korisnik u točki 1. bez naknade.

Navedeni korisnik iz točke 1. obvezuje se postupati s pažnjom dobrog gospodara u korištenju prostora.

ZAKLJUČAK

o davanju na povremeno korištenje prostora mjesne samouprave bez naknade

Vijeće Mjesnog odbora Trnovčica odobrava povremeno korištenje prostora u objektu mjesne samouprave, Trnovčica 2a, „Plesnom studiju Step by step“ – ponedjeljkom, srijedom i petkom od 17,30 do 22,00 sata i subotom od 9,00 do 13,00 sati (dvorana).

Prostor iz točke 1. ovog Zaključka koristit će navedeni korisnik u točki 1. bez naknade.

Navedeni korisnik iz točke 1. obvezuje se postupati s pažnjom dobrog gospodara u korištenju prostora.

Ad 8.	Prijedlog za rješavanje prometne problematike na križanju ulica Anđela Nuića i Josipa Stadlera

Predsjednik uvodno obrazlaže temu, na način da iznosi primjedbe građana na nepreglednost prometa prilikom izlaska vozila iz Ulice Anđela Nuića na kod kućnog broja 67 u Ulicu Josipa Stadlera.

Svi članovi sudjeluju u raspravi i potvrđuju postojanje navedenog problema na navedenom križanju.

Vijeće jednoglasno (7 „za“) donosi

ZAKLJUČAK

Vijeće Mjesnog odbora Trnovčica predlaže postavljanje prometnih pomagala koja bi omogućila veću sigurnost i bolju preglednost svim sudionicima u prometu, osobito vozačima vozila koja se uključuju u promet iz Ulice Anđela Nuića kod kućnog broja 67 na Ulicu Josipa Stadlera.

Ad 9. Prijedlog za postavljanje uspornika prometa i dodatne prometne signalizacije u Ulici Krotovica u blizini Osnovne škole Antuna Branka Šimića

Predsjednik uvodno obrazlaže temu navodeći kako je ravnateljica Osnovne škole Antuna Branka Šimića u Trnovčici, Krotovica 15, dostavila dopis od 16. rujna 2024. godine, Vijećima mjesnih odbora Trnovčica i Poljanice, u kojem se u bitnome navodi kako su izgrađene četiri višestambene zgrade u u Božjakovinskoj ulici i Ulici Krotovica te da se useljavanjem stanara u iste zgrade znatno povećao promet motornih vozila u blizini škole. U dopisu se nadalje navodi kako neki vozači prekoračuju brzinu i nedovoljno paze na sigurnost učenika koji se kreću Božjakovinskom ulicom i Ulicom Krotovica. Slijedom navedenoga u dopisu se zaključno navodi da se radi zaštite sigurnosti učenika moli nadležna tijela Grada Zagreba postavljanje uspornika prometa i dodatne prometne signalizacije u navedenim ulicama. Predsjednik Vijeća navodi kako je zaprimio i telefonskim putem pritužbe građana na povećanu ugroženost sigurnosti učenika u prometu u ulicama koje okružuju navedenu osnovnu školu upravo zbog povećanog prometa povezanog s izgradnjom i useljavanjem novih višestambenih zgrada.

Svi članovi sudjeluju u raspravi.

Vijeće jednoglasno (7 „za“) donosi

ZAKLJUČAK

Predlaže se što hitnije sazivanje terenskog očevida uz prisustvo djelatnika nadležnih službi, kako bi se na temelju stručne procjene istih izvršilo projektiranje, a potom i izvelo prometno rješenje u Ulici Krotovica i Božjakovinskoj ulici koje bi znatno usporilo promet i osiguralo neometano i sigurno kretanje svih sudionika u prometu, posebice onih najranjivijih, obzirom na neposrednu blizinu Osnovne škole Antuna Branka Šimića, Zagreb, Krotovica 15 i to primjerice postavljanjem uspornika prometa i druge potrebne prometne signalizacije.

Ad 10. Prijedlog za postavljanje uspornika prometa i dodatne prometne signalizacije u Ulici Julijana Jelenića

Predsjednik uvodno obrazlaže temu navodeći kako je skupina stanovnika ulica Puklavčeva, Tomaševa i Julijana Jelenića svojim potpisanim podneskom zamolila postavljanje uspornika prometa i druge potrebne prometne signalizacije kojom bi se povećala sigurnost prometa, posebice onih sudionika u prometu koji su najranjivi, a to su predškolska i školska djeca. Naime, u potpisanom podnesku prethodno navedene skupine građana se u bitnome navodi kako stanovnici prethodno navedenih ulica mole postavljanje uspornika prometa u Ulici Julijana Jelenića i to na lokaciji između Puklavčeve ulice i Tomaševe ulice, jer je promet Ulicom Julijana Jelenića vrlo često opasan zbog prebrze vožnje neodgovornih vozača. Nadalje navode kako je preglednost slaba te da se puno školske i predškolske djece kreće u zoni navedenih ulica te da su sigurnosni rizici za sudionike u prometu, posebice za djecu, ogromni, zbog neoodgovornih vozača koji voze neprilagođenom brzinom.

Svi članovi sudjeluju u raspravi.

Vijeće jednoglasno (7 „za“) donosi

ZAKLJUČAK

Predlaže se što hitnije sazivanje terenskog očevida uz prisustvo djelatnika nadležnih službi, kako bi se na temelju stručne procjene istih izvršilo projektiranje, a potom i izvelo prometno rješenje u Ulici Julijana Jelenića i to između Ulica Puklavčeve i Tomaševe, u svrhu značajnijeg usporavanja prometa i osiguranja neometanog i sigurnog kretanja svih sudionika u prometu, posebice onih najranjivijih, a to su predškolska i školska djeca.

Vezano uz gore navedeno predlaže se postavljanje uspornika prometa i druge potrebne prometne signalizacije.

Ad 11. Prijedlog lokacija za božićno ukrašavanje na području Mjesnog odbora Trnovčica

Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno (7 „za“) donosi

ZAKLJUČAK

Vijeće Mjesnog odbora Trnovčica predlaže božićno ukrašavanje na području Mjesnog odbora Trnovčica, isključivo tradicionalnim hrvatskim božićnim ukrasima i to:

postavljanje božićnog drvca ispred samog ulaza u objekt mjesne samouprave u Trnovčici, Trnovčica 2a;

postavljanje božićnih zvona na stupove javne rasvjete:

Ulica Klin

Ulica Trnovčica

Ulica Josipa Stadlera

Park poginulih dragovoljaca Trnovčice - na stupovima javne rasvjete na pristupnoj stazi prema Župnoj crkvi Blažene Djevice Marije Majke Crkve i sv. Maksimilijana Kolbea

na pristupnoj stazi prema Osnovnoj školi „Antuna Branka Šimića“ u Trnovčici.

Ad 12. Prijedlozi, pitanja i odgovori

Kako nije bilo dodatnih informacija, prijedloga, pitanja i obavijesti predsjednik Vijeća je zaključio sjednicu.

Završeno u 19,10 sati.

Zapisničar:

Ante Maretić, potpredsjednik Vijeća

Zapisnik administrativno i tehnički obradila: Sandra Šukunda

KLASA:024-08/24-003/1864

URBROJ: 251-13-11-5/009-24-2

Zagreb, 23. rujna 2024.

Predsjednik

Vijeća Mjesnog odbora

Trnovčica

Ivan Matić